Ek mag nie op matriekvakansie gaan nieFoto: Nubia Navarro (nubikini)/Pexels.com Iets waarna elke matriek uitsien, is daardie oomblik wanneer jy jou laaste vraestel geskryf en jy letterlik niks het om voor te leer nie. Daai maand of twee waar jy net jouself kan geniet voor die volgende fase van jou lewe begin. Vir baie begin hierdie aftyd met ’n vakansie. Die vakansietradisie het begin as iets waarmee ouers hul kinders bederf nadat hulle die jaar hard gewerk het. Dit word ook gesien as ’n geleentheid waar jy vir die eerste keer dalk op jou eie gaan vakansie hou en bietjie verantwoordelikheid moet neem – ’n soort oefenlopie vir die lewe ná skool. Mettertyd het dit egter ontaard in iets wat baie ouers hoofbrekens gee: dis ’n groot uitgawe ná ’n jaar vol baie ánder uitgawes en voor ’n jaar waar daar nóg meer uitgawes gaan wees. Daarmee saam het baie matrieks na dieselfde plekke begin gaan: Hermanus , Margate en deesdae Plett. Ongelukkig het daar geweldig baie onaangenaamhede plaasgevind en is baie ouers bang dat dit met hul kinders gaan gebeur. As jou ouers jou nie op ’n matriekvakansie wil of kan stuur nie, is daar tog ander opsies: dalk ’n plek nader aan die huis wat goedkoper is, of ’n plek wat rustiger is met minder moeilikheidmakers naby jou. Onthou, jou doelwit is ’n paar dae van lekker ontspan saam met jou skoolpelle; ’n laaste herinnering voor jul paaie dalk skei. Mens kan daardie ervaring op baie maniere verkry. Wees bietjie kreatief. Onderhandel mooi. Wys jou ouers hulle kan jou vertrou. Spaar bietjie van jou eie geld. En as jy dan gaan, geniet dit! En wys jou ouers dat jy reg is vir die nuwe lewensfase. Dié artikel is deel van ‘n reeks om matrikulante aan te moedig en te motiveer tydens die eindeksamen. Terloops, om jou matriekuitslae te kry was nog nooit só maklik nie. Maroela Media het die “Maroela Matrieks”-app ontwikkel om dit vir matrikulante so gerieflik as moontlik te maak om toegang tot hul uitslae te kry sodra dit vrygestel word. “Maroela Matrieks” is beskikbaar vir Android– en iOS-slimfone. Laai die app nou af, dis die eerste stap ter voorbereiding vir jou groot eksamen!